Diari Oficial de la Generalitat Valenciana


Sumari del DOGV 6754, del 16-04-2012 (2012/3657)

ACORD de 13 d'abril de 2012, del Consell, constituït en Junta General d'Accionistes, amb el caràcter d'universal, de la mercantil Circuit del Motor i Promoció Esportiva, SA, pel qual s'acorda deixar sense efecte i modificar determinats acords socials.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6754

Data del DOGV
:   16-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3657


Data del document
:   13-04-2012

Organisme emissor
:   Circuit del Motor i Promoció Esportiva, SA

Tipus de document
:   Acord

Anàlisi jurídica

 Descriptors 

:   * Circuit del Motor i Promoció Esportiva, SA
    * legislació
    * ampliació de capital
    * empresa pública
    * reglament intern
    * capital social

ACORD de 13 d'abril de 2012, del Consell, constituït en Junta General d'Accionistes, amb el caràcter d'universal, de la mercantil Circuit del Motor i Promoció Esportiva, SA, pel qual s'acorda deixar sense efecte i modificar determinats acords socials. [2012/3657]  
El Consell, en la reunió del dia 13 d'abril de 2012, va adoptar l'acord següent:  
El Text Refós de la Llei de Societats de Capital, aprovat pel Reial Decret Legislatiu 1/2010, de 2 de juliol, establix, en els articles 285 i següents i en el article 318, que tant la modificació dels estatuts com la reducció del capital social correspon acordar-les a la Junta General d'Accionistes.  
La Generalitat és l'únic soci de la mercantil Circuit del Motor i Promoció Esportiva, SA, i per això correspon al Consell, constituït en Junta General Universal d'Accionistes, tant l'adopció de l'acord de modificació dels estatuts de la societat, com l'augment del seu capital social, d'acord amb el que establixen els estatuts de la societat, aprovats originàriament pel Decret 128/1998, d'1 de setembre, del Consell, en la redacció actualment vigent. De la mateixa manera, correspon al Consell, constituït igualment en Junta General Universal d'Accionistes, la competència per a deixar sense efecte acords anteriorment adoptats en la condició de Junta General Universal d'Accionistes.  
  
Per tot això, el Consell, reunit a Valencia el dia 13 d'abril de 2012, com a Junta General d'Accionistes, amb el caràcter d'universal, de la mercantil Circuit del Motor i Promoció Esportiva, SA, accepta els següents punts de l'orde del dia de la reunió:  
1r. Deixar sense efecte l'acord de reducció del capital social adoptat pel Consell, com a Junta General d'Accionistes, el 8 d'octubre de 2010.  
2n. Modificació de l'acord d'ampliació del capital social de la mercantil en 6.028.150,36 euros, adoptat mitjançant Acord del Consell, com a Junta General d'Accionistes, el 20 de maig de 2011, i consegüent ampliació del capital per mitjà de l'emissió de 2.006 noves accions nominatives, de 3.005,06 euros de valor nominal cada una d'elles, de la mateixa sèrie i classe que les ja existents.  
3r. Autorització al Consell d'Administració perquè, una vegada s'hagen realitzat els desembossaments pendents, declare executat l'augment del capital i modifique concordantment l'article 7 dels estatuts socials.  
  
4t. Autorització al president, secretari i vicesecretari del Consell d'Administració, indistintament, per a realitzar els actes necessaris per a l'execució dels acords adoptats en els anteriors punts de l'orde del dia, atorgant per a això, si és el cas, les oportunes escriptures públiques i instant-ne la inscripció en el Registre Mercantil.  
5t. Autorització al secretari i, subsidiàriament, al vicesecretari del Consell d'Administració per a certificar el contingut de l'acta de la present Junta General Universal d'Accionistes i els acords que s'hi han pres.  
Es troben presents tots els socis de la societat, ja que es tracta d'una empresa pública de la Generalitat en què esta és el seu soci únic.  
Després de les oportunes deliberacions i no havent-hi intervencions la constància de les quals se sol·licite, el Consell, en la condició de Junta Universal d'Accionistes de la mercantil Circuit del Motor i Promoció Esportiva, SA, per unanimitat,  
  
ACORDA  
  
Primer  
Deixar sense efecte l'acord de reducció del capital social adoptat pel Consell, com a Junta General d'Accionistes de la societat Circuit del Motor i Promoció Esportiva, SA, el 8 d'octubre de 2010.  
  
Segon  
Com a corol·lari de l'acord anterior, modificar els punts primer i segon de l'Acord de 20 de maig de 2011, publicat en el Diari Oficial de la Comunitat Valenciana número 6528, de 25 de maig de 2011.  
  
Després de la modificació, l'esmentat acord quedaria com seguix:  
«Acordar l'ampliació del capital social de la mercantil en 6.028.150,36 euros, per mitjà de l'emissió de 2.006 noves accions nominatives, de 3.005,06 euros de valor nominal cada una d'elles, de la mateixa sèrie i classe que les ja existents, que són subscrites íntegrament en este acte per l'actual accionista únic i que seran desembossades per mitjà d'aportacions dineràries realitzades en un o més pagaments d'acord amb el que respecte d'això acorde el Consell d'Administració de la societat.  
Les accions emeses es troben desembossades en un 25% i el desembossament pendent, per un import de 4.521.112,77 euros, es realitzarà per mitjà d'aportacions dineràries en efectiu amb anterioritat al 30 de novembre de 2012.  
En conseqüència, una vegada que l'augment de capital siga íntegrament subscrit i desembossat, el capital social serà de 60.007.854,40 euros, dividit en 6.640 accions nominatives de 3.005,06 euros, totes elles pertanyents a una única sèrie i classe i numerades correlativament de la 1 a la 6.640».  
  
Tercer  
Autoritzar el Consell d'Administració perquè, una vegada s'hagen realitzat els desembossaments pendents, declare executat l'augment del capital i modifique, concordantment, l'article 7 dels estatuts socials. Després del desembossament, el text de l'article 7 dels estatuts, íntegrament substitutiu del vigent fins ara, serà el següent:  
  
«Article 7  
El capital social serà de 61.202.506,40 euros, dividit en 6.640 accions nominatives, de 3.005,06 euros de valor nominal cada una d'elles, numerades correlativament de la 1 a la 6.640, íntegrament subscrites i desembossades.  
En representació d'estes accions s'emetrà un títol múltiple».  
  
Quart  
Autoritzar el president, el secretari i el vicesecretari del Consell d'Administració, indistintament, per a realitzar els actes necessaris per a l'execució dels anteriors punts de l'orde del dia, atorgant-los els més amplis poders per a la rectificació, si és el cas, dels acords adoptats, per a l'atorgament de les oportunes escriptures públiques i per a instar-ne la inscripció en el Registre Mercantil.  
  
Quint  
Autoritzar el secretari del Consell d'Administració, i de manera subsidiària el vicesecretari en cas d'absència del secretari, per a certificar el contingut de l'acta de la present Junta Universal d'Accionistes i els acords que s'hi ha pres.  
Estos acords es transcriuen literalment.  
No havent-se debatut més assumptes que els ressenyats en l'orde del dia, s'aprova l'acta corresponent a la present reunió de la Junta Universal d'Accionistes de la mercantil Circuit del Motor i Promoció Esportiva, SA.  
  
El present acord s'ha de publicar en el Diari Oficial de la Comunitat Valenciana.  
  
Valencia, 13 d'abril de 2012  
  
El vicepresident i secretari del Consell,  
JOSÉ CISCAR BOLUFER